
AVIZ

asupra propunerii legislative pentru modificarea art.16 din 
Legea energiei electrice nr.13/2007
  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea art.16 din Legea energiei electrice nr.13/2007, trimisă cu adresa nr. Pl-x 67 din 16 martie 2010, înregistrată sub               nr. 21/88 din 17 martie 2010. 
Senatul, în calitate de primă Cameră sesizată, a respins iniţiativa legislativă în şedinţa din 1 martie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  24 martie 2010.
Membrii Comisiei au examinat propunerea legislativă supus avizării, expunerea de motive, avizul favorabil al Consiliului Legislativ trimis cu adresa  nr. 1038 din 16 septembrie 2009 şi punctul de vedere al Guvernului transmis cu adresa nr. 2715 din 27 octombrie 2009 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât nu ţine cont de prevederile art.16 alin.(3) din Legea nr.13/2007, cu modificările şi completările ulterioare, care precizează că ,,drepturile de uz şi servitute au ca obiect utilitatea publică şi au caracter legal’’, iar exercitarea acestor drepturi asupra proprietăţilor statului şi ale autorităţilor administrativ-teritoriale afectate de capacităţile energetice ,,se face cu titlu gratuit’’ tocmai în considerarea ,,interesului public naţional şi local’’ ce se satisface prin sistemul energetic.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                       avizarea negativă a iniţiativei legislative.

În raport cu obiectul şi conţinutul său, ce vizează modificarea unei legi organice, iniţiativa legislativă face parte din categoria legilor organice.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
Consilier  parlamentar
Graziella Segărceanu

